
Genomi uracilmintázatok jellemzése: szenzorfejlesztés és funkcionális elemzés embrionális fejlődési modellben

Az uracil a DNS-ben alapvetően hibaként értelmezett bázis, amely az uracil DNS-glikozilázok által elindított báziskivágásos javítómechanizmussal jellemzően eltávolításra kerül. Ugyanakkor számos kutatás alátámasztja, hogy a DNS-beli uracilnak lehet biológiai szerepe is. A kutatócsoportunkban zebrahal embriók korai fejlődési stádiumában magas genomi uracilszintet mutattak ki. Ennek jelentőségét alátámasztja, hogy ha ezt az állapotot dUTP-t bontó enzim mikroinjektálásával megzavarták, komoly fejlődési rendellenességeket tapasztaltak. U-DNA-Seq eljárással a genomi uracilmintázatot is meghatározták 2,5 órás zebrahal embriókban.
A kutatásom célja közelebb kerülni a DNS-ben található uracil biológiai szerepének megértéséhez. Ehhez először bioinformatikai elemzéséket végeztem a genomi uracilosodással korreláló funkcionális genomikai adatok feltérképezéséhez. A kutatásom második felében uracil-DNS-glikoziláz alapú, DNS-beli uracil (U-DNS) detektálására alkalmas szenzorok fejlesztésén dolgoztam.
A GEO adatbázisból releváns funkcionális genomikai adatokat gyűjtöttem, melyekből a folyamatos lefedettségi görbéket a Segway genomszegmentációs analízissel, az intervallumfájlokat pedig a GIGGLE programcsomag segítségével hasonlítottam a 2,5 órás embriók genomi uracilosodási mintázatához. Az U-DNS szenzor fejlesztése során a korábbi tapasztalatok alapján stabil konstruktok C’-terminálisát bővítettem in vitro biotinilálható AviTaggel. Az új konstruktok U-DNS kötését elektroforetikus mobilitási esszével vizsgáltam. Az erős és specifikus biotin-szteptavidin kölcsönhatáson alapuló U-DNS detektálást csepp bloton teszteltem.
A funkcionális genomikai elemzés során azt találtam, hogy az uracilosodott régiók jelentősen átfednek bizonyos szatellitákkal és epigenetikai faktorokkal, amelyek szerepet játszanak a kromatinszerveződésben és a transzkripciós szabályozásban a zigotikus génaktiváció (ZGA) során. Továbbá olyan U-DNS szenzorokat fejlesztettem, amelyek könnyebb előállításuk és jobb stabilitásuk mellett nagyobb specificitást és érzékenységet mutattak. Eredményeim alapján feltehető, hogy a DNS-beli uracil szerepet játszhat a ZGA során zajló kromatinátrendeződésben. A továbbfejlesztett szenzorok pedig alkalmasak lehetnek alacsony uraciltartalmú vagy nehezen izolálható DNS-minták vizsgálatára, ill. in situ kísérletekre is. 



